Tweeling vir Kahn op pad | Netwerk24
Aankondiging oor Knights-breier kom eers later
Die aankondiging oor die Knights-krieketspan se nuwe afrigter sal nie onmiddellik ná Woensdag se onderhoude bekend gemaak word nie.
Meer as 600 juniors speel tennis in Rosestad
Sewe spelers van die Suid-Afrika o.18-tennisspan wat in die Afrika-kampioenskap in Marokko was, is in aksie in die Suid-Afrikaanse junior kampioenskap wat Woensdag in Bloemfontein begin.
Marnus op skool al veelsydige voorspeler
Hy moes in sy matriekjaar in 2015 kies of hy Mpumalanga se atletiekkampioenskappe gaan bywoon en of hy in die eerste rugbyspan van die Hoërskool Nelspruit se eerste tuiswedstryd gaan speel.
Munisipaliteite moet help krag opwek
Die regering wil hê dat munisipaliteite hul eie kragstasies, wat op die oomblik stilstaan, weer aan die gang moet kry om die kragkrisis te help oplos.
'Vals haataanval': Klag teen akteur laat vaar
Alle aanklagte teen die Empire-akteur Jussie Smollett wat spruit uit bewerings dat hy voorgegee het hy is die slagoffer van 'n haataanval om publisiteit te kry, is laat vaar.
Tweeling vir Kahn op pad
Deur Terésa Coetzee 07 Augustus 2017 16:59
Kahn Morbee Foto: Herman Verwey
Dit is nie net aan die musiekfront dat Kahn Morbee (39) van die groep The Parlotones opwindende nuwighede beleef nie, maar ook tuis.
Hy en vrou, Candace, verwag hul tweelingseuntjies in September en boonop het hy onlangs sy tweede solo-album, A Noise in the Void, bekend gestel.
Oor die swangerskap is Morbee, wat reeds die pa van die tweejarige Jaxon Milo Morbee is, baie opgewonde, maar hy sê hy vind die gedagte van drie klein kindertjies in die huis ook nogal vreesaan­jaend.
"Ons was baie verras toe ons hoor dis 'n tweeling, want daar is glad nie tweelinge in een van ons se familie nie. Candace is dié keer baie ongemakliker as met haar vorige swangerskap en boonop hou Jaxon ons lekker besig.
"Hy is 'n woelige knapie," sê hy.
Morbee het nog altyd 'n doelbewuste poging aangewend om sy vrou en kind uit die media te hou en is maar skugter om foto's van hulle te laat publiseer.
Hy het wel 'n foto van sy blondekopseuntjie op sy selfoon wat hy met trots wys. Hy sê hy was self blond toe hy 'n kind was.
"Almal dink hy is 'n meisie met daardie lang hare," lag Morbee.
Hy sê dit sou lekker gewees het om 'n dogtertjie te hê, maar hy twyfel of daar ná die tweeling nog kinders gaan wees.
Hy vind die gedagte van drie klein kindertjies in die huis nogal vreesaan­jaend.
"Ek het eintlik gedink ons is ná Jaxon al klaar!
"Dis nie altyd maklik om jou tyd tussen werk en jou gesin te verdeel nie."
Dat hy sy tweede solo-album bekend gestel het, beteken glad nie dat dit die einde van die Parlo­tones is nie.
Die groep is vir die res van die jaar kliphard besig met konserte.
"Dis maar net vir my lekker om iets anders op my eie ook te doen en daar is 'n lekker balans tussen my solowerk en die Parlotones.
"Die Parlotones bestaan al byna 20 jaar. As 'n liedjieskrywer het ek 'n hele arsenaal liedjies wat daar rondlê en nie alles is regtig tipiese Parlotones-musiek nie," sê hy.
Morbee se nuwe solo-album het beslis 'n ander soort klank en gevoel as dié van die Parlotones en hy het dit doelbewus so gedoen.
"Dit is lekker om soms ook met ander musikante te werk en hul energie en kreatiwiteit te beleef."
Hy en Karen Zoid het onlangs 'n baie suksesvolle landwye toer met hul konsert We Could Be Divine gehad.
Dié twee goeie vriende sal beslis in die toekoms weer saamwerk.
Hy sal graag eendag sy seunskinders wil leer om kritiese denkers te wees.
"Ons moenie goed sommer net blindelings volg en aanvaar nie, ons moet vrae vra en sê as ons nie saamstem nie.